1992 թվականին Մեդելինը նկարահանվում է միանգամից երկու ֆիլմում, որոնք լավ են ընդունվում քննադատների կողմից և հաջողություն են ունենում վարձույթում։ Առաջինը՝ «Անօրինական ներխուժում» («Unlawful Entry») թրիլերն էր Կուրտ Ռասելի հետ, ընտանեկան զույգի մասին, որոնց ահաբեկում է հոգեպես անհավասարակշիռ ոստիկանը, որին խաղում է Ռեյ Լիոտան, իսկ երկրորդը՝ «Վերջին մոհիկանը» («The Last of the Mohicans») էպիկական վեսթերնը Դանիել Դեյ-Լուիսի հետ։ Նուրբ և անվեհեր ազնվականուհու դերը «Վերջին մոհիկան»-ում Սթոուին բերում է քննադատների ճանաչում և դառնում է շրջադարձային նրա կարիերայում[4]: Հաջորդ տարի ռեժիսոր Ռոբերթ Օլթմանը Մեդելինին հրավիրում է նկարահանվել «Կարճ պատմություններ» («Short Cuts») ֆիլմում, որտեղ դերասանուհին ցուցադրում է իր կարիերայում ամենահիշվող վերափոխումներից մեկը[4]: Այդ դերը նրան բերում է մի քանի մրցանակներ, ներառյալ ԱՄՆ կինոքննադատների ազգային միության մրցանակը «Երկրորդ պլանի լավագույն դերասանուհու համար» անվանակարգում, ինչպես նաև «Ոսկե Գլոբուս» և «Վոլպիի Գավաթ» լավագույն դերասանական կազմի համար[9]: 1994 թվականին Մեդելինը գլխավոր դերեր է խաղում միանգամից երեք ֆիլմերում՝ «Ակնթարթ» («Blink») թրիլերում, կույր ջութակահարուհու մասին, ով դառնում է հանցագործության վկա, «Վատ աղջիկներ» («Bad Girls») վեսթերնում, հաճախորդին սպանած և փախուստի դիմած պոռնկուհու մասին, ինչպես նաև, «Ճենապակե լուսին» («China Moon») դրամայում, կնոջ մասին, ով հարաբերությունների մեջ է մտնում ոստիկանի հետ ամուսնու սպանությունից հետո։ 1995 թվականին նա Բրյուս Ուիլիսի հետ նկարահանվում է հետագայում կուռքային դարձած «12 կապիկ» («12 Monkeys») ֆանտաստիկ ֆիլմում[4]: